SKRIFTLIG FORESPØRGSEL E-0063/03

af Jules Maaten (ELDR) til Kommissionen

(22. januar 2003)

Om: Food Law Enforcement Practitioners (FLEP)

1. I hvilket omfang har gruppen af såkaldte Food Law Enforcement Practitioners (FLEP) indflydelse på den politik, Kommissionen fører i fødevaresikkerhedsspørgsmål?

I protokollen fra et møde om FLEP i den nederlandske instans for produktgodkendelser (KvW) den 19. september 2001 i Haag kunne der læses følgende:

Det oprindelige mål for FLEP var at få indblik i tilrettelæggelsen af fødevaretilsynet i de forskellige lande Senere er det på dette område kommet til informationsudveksling mellem landene og afgivelse af udtalelser til Kommissionen Wolfs svarede, at FLEPs henstillinger følges af Kommissionen, og at FLEP har stor indflydelse på de samordnede programmer.

2. Har Kommissionen gjort sig klart, at det både for Europa-Parlamentet og de nationale hotel- og restaurationsbrancheorganisationer er umuligt at skaffe sig oplysninger om de anliggender, som drøftes i denne uformelle klub?

3. Er det efter Kommissionens opfattelse en sund situation, at et uformelt diskussionsorgan har så stor indflydelse på Kommissionens beslutningsproces, samtidig med at det for offentligheden, politiske kredse og interesseorganisationer er umuligt at skaffe sig oplysninger om disse møder?

4. Har den til hensigt at gøre disse oplysninger lettere tilgængelige?

Svar afgivet på Kommissionens vegne af David Byrne

(24. februar 2003)

1. Kommissionen har kun haft sporadisk korrespondance med gruppen af såkaldte Food Law Enforcement Practitioners (FLEP) og ser på denne sammenslutning på samme måde som på alle andre sammenslutninger eller grupper med interesser inden for fødevaresikkerhed.

I forbindelse med udarbejdelsen af det koordinerede program for levnedsmiddelkontrol for 2001 modtog Kommissionen en række forslag fra FLEP, hvoraf nogle blev taget i betragtning efter drøftelser med medlemsstaterne inden for rammerne af Den Stående Komité for Fødevarekæden og Dyresundhed. I forbindelse med det koordinerede kontrolprogram for 2003 og for 2002 modtog man ikke forslag fra FLEP, og de vigtigste områder for kontrolaktiviteterne blev udvalgt fra en liste over prioriterede områder, som blev foreslået af Kommissionen og medlemsstaterne.

2. Som nævnt ovenfor havde Kommissionen kun sporadisk kontakt med FLEP-gruppen og er derfor ikke bekendt med de aktiviteter og spørgsmål, som denne sammenslutning har drøftet.

3. Kommissionen lægger stor vægt på offentlig høring og information i forbindelse med alle fællesskabsaktiviteter, navnlig på fødevaresikkerhedsområdet. I den sammenhæng fremgår det tydeligt af artikel 9 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1), at offentligheden skal i forbindelse med udarbejdelse, evaluering og ændring af fødevarelovgivning høres på en åben og gennemskuelig måde enten direkte eller gennem repræsentative organer . Derfor gennemfører Kommissionen i en tidlig fase af udarbejdelsen brede høringer af alle relevante aktører vedrørende sine forslag og offentliggør på sit websted oplysninger om alle fællesskabsaktiviteter på fødevaresikkerhedsområdet, herunder kortfattede mødereferater fra alle møder i Den Stående Komité for Fødevarekæden og Dyresundhed.

4. Kommissionen har til hensigt at gøre alt, hvad den kan, for at videreudvikle sin kommunikations- og høringspolitik med henblik på ligeledes at sikre større inddragelse af borgerne, forbrugerne og andre aktører i fællesskabsaktiviteterne inden for fødevaresikkerhed samt dyresundhed og -velfærd, plantesundhed osv. Kommissionen er på nuværende tidspunkt ved at udarbejde et konkret forslag om fastlæggelse af en formel høringsprocedure på europæisk plan og oprettelse af et høringsudvalg for fødevarekæden og dyresundhed.

(1) EFT L 31 af 1.2.2002.